Villegas insisteix en la necessitat de consensuar una “moció instrumental per convocar eleccions” ACN Madrid.-El secretari d’Organització del PSOE, José Luís Ábalos, s’ha reunit aquest dimarts amb el secretari general de Podem, José Manuel Villegas, en el primer contacte formal entre les dues formacions per a la moció de censura, tot i que no ha obtingut una resposta positiva per part del número dos del partit d’Albert Rivera. En declaracions als passadissos del Congrés, Villegas ha afirmat que s’ha tractat d’una trobada “cordial” però ha retret al PSOE que no s’avingui –com vol Cs- a impulsar una moció “instrumental” amb l’únic objectiu de “convocar eleccions”. Villegas ha afirmat que també ha parlat amb el coordinador general del PP, Fernando Martínez Maillo, i “no hi ha novetat” en cap de les dues  posicions. “El PP insisteix que no passa res i no vol convocar eleccions, mentre que el PSOE tampoc vol rectificar i seure a consensuar una moció instrumental per convocar eleccions”, ha dit. Per tant, segons Villegas, “tenim la sensació que tots dos prioritzen els seus interessos personals”.

Summary: El PSOE estableix contacte amb Cs per la moció de censura sense aconseguir cap acostament


La cap de l'oposició, Inés Arrimadas, ha criticat que una de les primeres decisions del president espanyol, Pedro Sánchez, sigui apropar els líders independentistes presos a Catalunya. En una roda de premsa als faristols del Parlament, aquest dimarts al migdia, la líder de Cs ha opinat que l'apropament "no és la prioritat" ni de Sánchez ni la dels espanyols, sinó que és un "pagament" que ha de fer el líder del PSOE als partits independentistes pel seu suport a la investidura. "La política penitenciària s'ha de regir per criteris tècnics i no per cap negociació política", ha asseverat. D'altra banda, Arrimadas ha preguntat a Sánchez "cap a on mira" mentre a Catalunya es continua "saltant-se la llei", en referència a la decisió de la Mesa de donar llum verda a la moció de la CUP sobre declaració del 9-N de 2015.

Summary: Arrimadas critica que una de les primeres decisions de Sánchez sigui apropar els presos: "No és una prioritat"


El Tribunal Suprem ha confirmat la sentència de l'Audiència de Tarragona que va condemnar a 3 mesos de presó a tres joves per atemptat contra agents de l'autoritat, per l'enfrontament que van mantenir amb diversos agents de la Guàrdia Urbana de Tarragona en el primer dia de rebaixes de 2009, el 7 de gener, després de participar en actes reivindicatius en botigues de roba de dona del centre de la ciutat per denunciar que "la pressió estètica és també una forma de violència de gènere", en paraules de la sentència ratificada. El cas, conegut com a 'cas Bershka', va generar molta polèmica entre l'esquerra independentista i la policia tarragonina. Els tres condemnats hauran d'indemnitzar conjuntament i solidàriament amb 2.100 euros a quatre agents per les lesions sofertes, i amb 150 euros més pels danys en les ulleres d'un dels policies. La sentència confirmada absol els tres acusats de falta de lesions, i també va absoldre tres agents dels delictes de lesions, detenció il·legal i amenaces, així com de la falta de vexacions, de les que van ser acusats. El Suprem desestima els recursos de cassació plantejats pels tres condemnats contra la sentència de l'Audiència de Tarragona del 27 de desembre de 2016. Així, rebutja que el fet que el tribunal d'instància atorgués diferent credibilitat a uns testimonis sobre altres vulnerés la presumpció d'innocència dels acusats, i destaca que l'Audiència va justificar extensament la seva valoració dels testimonis. "El relat policial es presenta al jutjador exempt de prejudici davant dels recurrents i està corroborat per la declaració dels agents no acusats i per la documental mèdica, així com per les dues testimonis presents a les botigues davant les que es van desenvolupar els fets, que l'Audiència analitza minuciosament fins la sacietat, subratllant la compatibilitat de versions", assegura el Suprem. En canvi, la versió dels condemnats no va ser corroborada per altres elements probatoris. Així mateix, el Suprem recorda que l'Audiència de Tarragona va analitzar en la seva sentència la prova videogràfica i el testimoni prestat per dos periodistes de TV3 que van gravar imatges dels incidents, i ha considerat que no va suposar corroboració de la versió dels condemnats. L'Audiència de Tarragona va subratllar el "lamentable oblit" per una d'aquestes dues testimonis sobre fets com la immobilització d'un dels agents, que està acreditada per la fotografia d'un diari, o els atacs a un altre policia que van resultar acreditats per les imatges gravades per ella mateixa. Relata el Suprem que aquestes dues testimonis van centrar el seu relat en el que van qualificar d'actitud "agressiva i desproporcionada" de la policia, però van senyalar que les imatges van ser editades amb talls, sense que recordessin imatges suprimides, però sí que van seleccionar les que generaven "conflicte". Tampoc van recordar si entre les imatges excloses es documentaven agressions per part dels recurrents.

Summary: El Suprem confirma 3 mesos de presó pels condemnats pel 'cas Bershka' de Tarragona


El desdoblament de la línia de tren R3 ha estat en l'agenda de l'Associació Xarxa C-17 des de la seva creació. L'alcalde de Granollers i president de l'agrupació, Josep Mayoral, ha destacat que el col·lectiu està satisfet amb els avenços en el desdoblament de la línia – de moment entre Parets i la Garriga-, com per exemple els estudis d'impacte ambiental que ja s'han realitzat o els projectes d'eliminació de dos encreuaments amb la via a Granollers valorats en 1 MEUR. Amb tot, però, els alcaldes de la xarxa creuen convenient seguir pressionant perquè les expectatives, que són altes, "no decebin", i que l'any 2019 es puguin començar a veure les obres. L'Associació Xarxa C-17 han celebrat aquest dilluns a Torelló la seva segona assemblea anual i ha comptat amb la presència dels alcaldes i representants de les administracions i empreses que formen part d'aquest corredor que uneix el Vallès amb el Pirineu. Segons calcula la pròpia xarxa, durant els dos darrers anys s'ha captat inversió al territori per valor de 90 MEUR.    Amb l'estudi d'impacte ambiental acabat, la Xarxa C-17 veu el desdoblament per fases de la línia R3 una mica més a prop. De fet, han destacat, les obres per desdoblar el tram que uneix les estacions de Parets fins a la Garriga podria començar el 2019. Els membres de la xarxa han assegurat que insistiran perquè així sigui. L'alcalde de Granollers i president de l'agrupació, Josep Mayoral, ha explicat que la inversió total d'aquest desdoblament parcial superarà els 30 MEUR.  Durant la reunió d'aquest dilluns també s'ha acordat demanar una reunió amb el ministre de Foment, José Luís Ábalos, i el nou president d'Adif. L'objectiu d'aquesta trobada, segons l'alcalde de Ripoll, Jordi Munell, és continuar reclamant perquè el desdoblament arribi fins a Vic i, després, fina a Ripoll. "Aquest és l'objectiu inicial que es va plantejar la xarxa", ha assenyalat Munell.  Una altra de les qüestions que s'ha tractat durant l'assemblea ha estat la problemàtica a la congestió habitual de la carretera C-17 on cada dia hi transiten uns 94.000 vehicles. Si bé durant els dos últims anys s'han realitzat accions per condicionar la carretera, l'objectiu ara és la construcció d'un tercer carril. Josep Mayoral ha explicat  que ja s'ha tancat l'acord entre el Govern i els ajuntaments de Granollers, Parets, Lliçà d'Amunt i d'Avall per a la construcció d'aquest tercer carril. Segons el batlle, les obres serviran per contribuir a una millora notable de la mobilitat a la carretera i la conseqüent reducció del trànsit. Es preveu que la licitació sigui el 2019.  En l'àmbit assistencial i de salut, Josep Mayoral ha destacat la instal·lació d'un servei de radioteràpia en l'eix de la C-17. Encara per concretar, la idea és que els usuaris ja no s'hagin de desplaçar fins a l'Hospital Plató de Barcelona, sinó que puguin rebre els seus tractaments a l'hospital de Granollers. L'operació tindria un cost al voltant d'uns 5 MEUR.  Per últim, de cara al 10 d'octubre, a Vic s'ha programat unes jornades específiques que analitzaran les potencialitats del corredor de la C-17 per als vehicles elèctrics.

Summary: Els municipis de la C-17 estan satisfets amb l'avenç pel desdoblament de l'R3, però a l'expectativa que comencin les obres


El ministre afirma que "no hi ha marge per la impunitat"  ACN Barcelona.-El ministre de Justícia, Rafael Catalá, ha assegurat aquest dimarts  que l'operació oberta contra la família Pujol, i que aquest matí ha comportat una quinzena de registres ordenats per l'Audiència Nacional, entre ells el domicili particular de l'expresident, "demostra que la justícia funciona" i que "funciona cada dia, s'investiguen delictes i es van donant passes". En declaracions a la Cadena Ser, el ministre ha deixat clar que "no hi ha marge per a la impunitat i menys per a aquells que gestionen institucions públiques o han gestionat governs estatals, autonòmics i locals". Aquest matí, la policia espanyola fa una quinzena de registres en els domicilis i seus mercantils de Barcelona i Madrid per ordre del jutge de l'Audiència Nacional José de la Mata.

Summary: Catalá considera que l'operació contra la familia Pujol "demostra que la justícia funciona"


Un dispositiu conjunt de Mossos d'Esquadra, Policia Local de Torredembarra i Guàrdia Civil ha aixecat quatre actes per denunciar el consum de tabac de xixa a quatre locals de Torredembarra. Segons l'ajuntament de la ciutat, l'operatiu ha estat aquesta matinada de diumenge i s'han inspeccionat dos bars i dos restaurants, un d'aquests darrers a la zona d'oci del port esportiu. S'hi ha confiscat més de 3 quilograms de tabac de xixa i s'hi ha denunciat un treballador "en situació d'il·legalitat". A més, la Policia Local ha aixecat 13 actes per denunciar administrativament establiments per no tenir llicència o assegurança.  L'actuació conjunta ha acabat cap a les 3 de la matinada. El dissabte, a més, van dissoldre una trobada d'una trentena de persones a la platja del Canyadell. Al dispositiu conjunt hi han participat dues dotacions dels Mossos, dues de la Policia Local i una de la Guàrdia Civil.

Summary: Denuncien quatre locals de Torredembarra per consum de tabac de xixa


El Govern ha aprovat el nomenament de M. Rosa Amorós i Capdevila com a delegada territorial de la Generalitat a l0Alt Pirineu i Aran.  Nascuda l'any 63 i mestra de professió, Amorós ha estat regidora a l'Ajuntament d'Isona i Conca Dellà (2011-2015), consellera del Consell Comarcal del Pallars Jussà, secretària nacional de les dones d'ERC (2012-2015) i coordinadora territorial de l'Institut Català de les Dones a l'Alt Pirineu i Aran (2009-2011). Ha estat diputada durant la X legislatura, durant la qual ha estat portaveu de la Comissió d'Igualtat. És diplomada en Magisteri per la Universitat de Barcelona  i té un postgrau de Kinesiologia Holística per la Universitat Ramon Llull. També ha cursat estudis de Psicopedagogia a la UOC. Durant l'anterior legislatura al Parlament, també va ser membre de la Comissió de Benestar Social i Família, de la Comissió d'Agricultura, Ramaderia, Alimentació i Medi Natural, i portaveu del grup de treball de la Reforma Horària i de l'Intergrup de Població, desenvolupament i salut sexual i reproductiva. És membre d'Òmnium Cultural, de l'Assemblea Nacional Catalana i del Centre d'Estudis d'Isona i Conca Dellà. Bona part de la seva carrera professional ha estat lligada a la docència. Funcionària del cos de mestres de primària, actualment és mestra d'educació especial a la ZER del Pallars Jussà. També ha estat formadora de formadors a l'ICE (Institut de Ciències de l’Educació de la Universitat Politècnica de Catalunya (1985-2000). Va dirigir el Programa ocupacional per a estudiants universitaris aturats dins la Unitat de Formació de Formadors de la Universitat Politècnica de Catalunya (1998-2001).

Summary: El Govern nomena  Rosa Amorós delegada territorial de la Generalitat a l'Alt Pirineu i Aran


El líder del PPC, Xavier Garcia Albiol, ha expressat aquest dimecres la seva "satisfacció" pel fet que el seu partit estigui "bloquejant" l'aprovació de la declaració d'inici del procés de Junts pel Sí i la CUP gràcies a no haver-se constituït encara com a grup parlamentari. Tanmateix, ha condicionat l'esgotament o no dels terminis per a fer-ho a un gest per part del PSC. Garcia Albiol ha instat el secretari general del PSOE, Pedro Sánchez, a "cridar a l'ordre" als socialistes catalans per tal que les forces constitucionalistes vagin "a una" al Parlament i presentin de manera conjunta una proposta antiindependentista. En roda de premsa, ha acusat Junts pel Sí i la CUP d'estar protagonitzant "un cop d'estat sense armes".

Summary: El PPC condiciona els terminis per constituir-se en grup a la suma del PSC a una proposta antiindependentista


"Estem esparverats", així s'ha mostrat la vicepresidenta de la Federació d'Associacions de Veïns de Manresa, Marina Hosta, després de conèixer la nova violació en grup a una menor a la capital del Bages. Hosta ha denunciat la falta d'efectius a la ciutat, i ha demanat que s'implanti la figura de policia de barri. "Calen més policies perquè no n'hi ha, fa temps que ho demanem", ha subratllat. La líder veïnal ha reclamat millorar la il•luminació de la ciutat, i ha lamentat que, des de fa poc temps, Manresa s'ha degradat, i la gent gran té por de sortir sola al carrer. Des de la Federació, lamenten la lentitud de la justícia i la impunitat que hi ha cap als agressors.

Summary: La Federació d'Associacions de Veïns de Manresa exigeix més presència policial arran de les violacions


Els comuns defensen ser a l'òrgan parlamentari per "pluralitat"  ACN Barcelona.-La portaveu de Catalunya en Comú i diputada electa de CatECP, Elisenda Alamany, considera que el seu grup parlamentari ha de tenir un diputat a la Mesa del Parlament. I el nom que es plantegen és el de Joan Josep Nuet, fins ara diputat de CSQP i que ja havia assumit en l'anterior legislatura la secretaria tercera de la cambra. Alamany, que no ha volgut entrar al detall de les reunions amb la resta de formacions, ha defensat que els comuns han de ser a la Mesa per "pluralitat". "No serà a canvi de cap full de ruta, ni de mercadejar un bloc contra l'altre", ha assegurat Alamany en una atenció als mitjans després de reunir-se amb Cs al Parlament. De fet, l'única trobada que ha valorat la diputada electa dels comuns ha estat la d'aquesta tarda amb la formació taronja i ho ha fet per tancar la porta a donar la presidència de la cambra a Cs.  Alamany ha assegurat que la seva formació és la "garantia efectiva" a la Mesa i al llarg de la legislatura per "començar a avançar" a la cambra catalana en termes nacionals i socials. "Que no estiguem davant la legislatura exprés", ha assegurat la número 2 dels comuns.  La portaveu de CatECP, que ha assegurat que totes les reunions s'emmarquen en una primera presa de contacte amb la resta de grups parlamentaris, no ha  volgut valorar si ERC els ha ofert un lloc a la Mesa com han publicat alguns mitjans. "El posicionament polític que nosaltres tinguem no ho farem públic", ha assegurat. "No entrarem a valorar absolutament res al marge de descartar el posicionament o oferta de Cs", ha insistit.    Així, després de reunir-se amb el número 2 de la formació taronja, Carlos Carrizosa, la portaveu dels comuns ha tancat la porta a la proposta de situar José María Espejo-Saavedra (Cs) a la presidència de la cambra catalana. "Aquesta majoria alternativa no és possible; demanaríem que deixessin de fer 'teatrillos', no venim a fer el joc de la confusió, ni ocurrències; venim amb actitud de responsabilitat, de fer avançar el Parlament; no existeix la majoria alternativa que postula Cs", ha reblat Alamany.

Summary: CatECP vol Nuet a la Mesa i tanca la porta a donar la presidència de la cambra a Cs


El bloc sobiranista ha carregat al Parlament contra el grup de Cs en el ple de la convivència que va proposar el propi partit taronja. Durant la sessió plenària d'aquest dijous a la tarda, la diputada de CatECP Yolanda López ha qualificat de "vergonyós" que Cs busqui la "confrontació" en comptes de treballar a favor de la "convivència". Al seu torn, la republicana Marta Vilalta ha sentenciat que Cs viu d'afirmar que hi ha "fractura social", i ha afegit que el ple de la convivència "s'ha girat en contra" de la formació taronja. D'altra banda, la diputada de Cs Lorena Roldán ha instat el Govern de Quim Torra a prioritzar les propostes socials i ha assegurat que, en canvi, la defensa del referèndum "divideix" la ciutadania. Roldán ha insistit que parlar d'una votació acordada amb l'Estat "divideix" i que, en canvi, centrar l'agenda en propostes socials "uneix". En aquesta línia, la dirigent constitucionalista ha instat el Govern a "provar" de prioritzar les propostes socials ja que les "mentides" a l'electorat independentista provoquen també "molta fracturació". A més, Roldán ha reclamat a l'executiu que presideix Quim Torra que condemni la violència en comptes de "fomentar-la". Al seu torn, la diputada del grup PSC-Units Esther Niubó ha assegurat que el govern de Pedro Sánchez ha pres més decisions sobre aspectes socials en menys de 100 dies, que el Govern de la Generalitat en tota la legislatura: "Els falta voluntat política, tot i que tenen recursos i capacitat legislativa", ha apuntat Niubó. Així mateix, la diputada socialista ha subratllat que l'executiu no ha desenvolupat lleis socials que ja estan en vigor, i que tampoc ha exercit competències exclusives. Per part dels comuns, López ha centrat el seu discurs en carregar contra Cs. Segons la dirigent dels comuns, el partit taronja no té "cap utilitat" per a la ciutadania ja que no aporta "solucions". López ha asseverat que Cs té un "problema" perquè la gent està "cansada" que els dirigents del partit d'Inés Arrimadas no vegin que Catalunya és "diversa i plural". "És vergonyós que busquin la confrontació més enllà del desig de la convivència de la majoria" ha constatat López. Així doncs, la representant de CatECP ha defensat que els polítics treballin a favor de la convivència en comptes "d'agreujar" el "conflicte". Especialment contundent ha estat la diputada de la CUP-CC Maria Sirvent, que ha dit que el "cinisme" de Cs és "mediocre", i que la seva "hipocresia" és "gairebé criminal". La dirigent anticapitalista també ha apuntat que Cs "ni vencerà ni convencerà, ni amb por ni amb porres". Així mateix, Sirvent ha sentenciat que el que fractura la societat és la pobresa, i que l'única "violència" que hi ha és la de l'Estat. La republicana Marta Vilalta ha assegurat que el ple sobre la convivència "parteix d'un error de base", voler constatar "confrontació" a Catalunya. "No hi ha fractura; vostès viuen d'això, d'intentar fracturar per poder dir que hi ha fractura", ha etzibat la diputada d'ERC als de Cs. De fet, ha assegurat que el ple de la convivència "s'ha girat en contra" de la formació taronja al Parlament. En aquest sentit, Vilalta ha apostat per entendre la convivència com una defensa de la "igualtat d'oportunitats" i amb una agenda social "potent", ha afirmat.

Summary: Els sobiranistes carreguen al Parlament contra Cs i l'acusen de buscar la "confrontació" durant el ple de la convivència


Una empresa d'Igualada ha creat una aplicació gratuïta per a telèfons mòbils intel·ligents que avisa a persones formades en maniobres de reanimació càrdiorespiratoria sobre les emergències d'aquest tipus que hi ha a menys d'un quilòmetre de distància. Quan alguna persona presencia una aturada càrdiorespiratoria pot activar un avís a l'aplicació 'Cardiocity112' per alertar els serveis mèdics urgents del SEM, al telèfon 112, i automàticament s'envia un SMS a tots els voluntaris formats en reanimació que s'han apuntat a l'aplicació i poden estar a menys d'un quilòmetre de distància. Els que reben el missatge poden acudir al lloc dels fets perquè els ho indica un mapa. A més, tant l'alertant com la persona avisada tenen també disponible un mapa amb els desfibril·ladors públics més propers.

Summary: Creen una app per avisar les persones formades en reanimació més properes al lloc de l'emergència


Vuit anys després de la seva plena recuperació, a l'estany d'Ivars i Vila-sana, al Pla d'Urgell, hi habiten una desena d'espècies de ratpenats de les 33 que hi ha a Catalunya i fins a 250 aus diferents. Els petits mamífers voladors han estat els protagonistes de la celebració aquest diumenge del Dia mundial de les zones humides a la llacuna més gran en superfície de l'interior de Catalunya. L'estany del Pla d'Urgell és un hàbitat ideal pels ratpenats perquè, en ser una zona humida, hi troben molts insectes per alimentar-se. De la desena d'espècies que hi habiten n'hi ha fins i tot de vulnerables a escala europea com el de peus grossos. Un inconvenient que han d'afrontar, però, és que la trentena de caixes niu instal·lades a la zona s'omplen de vespes i per això l'activitat principal d'aquest diumenge ha estat netejar-les i deixar-les a punt per tornar-les a col·locar. Prop de 90 persones han assistit a la jornada, que ha acabat amb l'alliberament d'un aligot i un xoriguer procedents del Centre de Recuperació de Fauna de Vallcalent de Lleida. Història i característiques de l'estany d'Ivars i Vila-sana És la llacuna més gran en superfície de l'interior de Catalunya i acull una important diversitat biològica. L'estany va sortir de forma natural entre els termes d'Ivars d'Urgell i Vila-sana, a l'actual Pla d'Urgell, amb l'inici del reg de les aigües dels Canals d'Urgell, l'any 1863. En el seu moment més àlgid, com a espai natural i social, un Reial decret en va ordenar la seva dessecació, l'any 1951.  El nou estany es va començar a omplir el 2005 i el procés va acabar el 2009. Té una superfície d'aigua de 126 hectàrees, el seu perímetre és de prop de sis quilòmetres i la profunditat mitjana de gairebé dos metres.  Al llarg de l'estany s'hi van recrear illes amb diferents formes, pendents, alçades i emplaçaments que afavoreixen la fauna, especialment els ocells, amb punts de descans, alimentació i reproducció. L'aigua d'entrada, arran del projecte de recuperació que s'hi ha executat, prové del canal d'Urgell i correspon a la mateixa quantitat que s'utilitzava per al reg de les finques existents abans de la recuperació. El desguàs de l'estany drena vers un afluent del riu Corb.

Summary: L'estany d'Ivars i Vila-sana acull una desena espècies de ratpenats i 250 aus diferents vuit anys després de recuperar-se


L'Ajuntament de Salou (Tarragonès) ha tancat al bany la platja Cala Crancs "per seguretat i prudència" després que s'hagi trencat un tub de l'emissari submarí. El desperfecte l'ha provocat una excavadora que duia a terme treballs de reposició de sorra, aquest dilluns al matí. En previsió d'alguna possible fuita, Protecció Civil de Salou ha activat el Pla de Protecció Civil municipal d'emergència per prohibir el bany a la zona i el pas a la cala en tant no es reparin els desperfectes. Els treballs de reparació de l'emissari començaran amb caràcter d'urgència per tal de retornar la normalitat a aquesta cala.

Summary: Tancada al bany la platja de Cala Crancs de Salou pel trencament d'un tub


El president del govern espanyol, Mariano Rajoy, ha valorat els resultats del 21-D des de la Moncloa i ha tancat la porta a una reunió amb Carles Puigdemont fora d'Espanya, tal i com ha proposat el cap de llista de JxCat, la segona força més votada a les eleccions. "Amb qui m'hauria de seure és amb qui ha guanyat les eleccions, que és Arrimadas", ha manifestat. Tornat a preguntar per aquesta qüestió, ha afegit que haurà de parlar amb qui exerceixi la presidència de la Generalitat i ha assenyalat que aquesta persona ha de prendre possessió de l'escó i estar en condicions de parlar. Rajoy ha assumit els mals resultats del PPC com a una derrota pròpia –"el president assumeix com a propi tot el que li passi al PP", ha dit. El president espanyol ha enviat un missatge al futur Govern i li ha ofert diàleg. Ara bé, sempre que "actuï sota l'imperi de la llei". "Faré tot el que estigui a la meva mà però no acceptaré que se ningú se salti la Constitució", ha alertat.  El cap de l'executiu ha tornat a defensar la necessitat i la idoneïtat d'aplicar el 155 i que no ho va fer amb objectius electoralistes. "No vaig aplicar el 155 per tenir un vot més o un vot menys", ha afirmat.

Summary: Rajoy, sobre la reunió amb Puigdemont: "Amb qui m'hauria de seure és amb qui ha guanyat les eleccions, que és Arrimadas"


La portaveu reacciona a l'intent del partit liberal de reprovar-la i la seva crítica al funcionament dels exàmens en castellà ACN Barcelona.-La consellera de la Presidència i portaveu del Govern, Meritxell Budó, no s'ha sentit especialment al·ludida després que Cs hagi anunciat que vol reprovar-la al Parlament per la polèmica que va generar la seva enganxada en una roda de premsa amb una periodista que preguntava en castellà, i que el partit liberal hagi criticat també les dificultats que afirma que hi ha per poder accedir a fer exàmens en espanyol a Catalunya. "Em sap greu perquè alguns aprofiten per alimentar una polèmica fictícia i per atacar la immersió lingüística, que ha estat sempre exemplar", s'ha limitat a dir quan li han preguntat en roda de premsa.  Budó, igualment, ha aprofitat la compareixença d'aquest dimarts per disculpar-se "pel to" de les seves respostes en la polèmica amb la periodista de la setmana passada, tot "agraint que s'acceptin les disculpes" per part de la premsa. Alguns dels periodistes que s'hi van veure implicats en l'enganxada han manifestat en públic el seu agraïment pel gest de la consellera.

Summary: Budó acusa Cs "d'alimentar una polèmica fictícia" amb el català i buscar excuses per "atacar una immersió exemplar"


Un família provinent de Sollana (Ribera Baixa) ha dut a terme aquest dimecres les primeres baixades de ràfting d'aquest 2020 al Parc del Segre de la Seu d'Urgell, un cop l'equipament ha pogut tornar a obrir per al públic en general. La crisi sanitària de la covid-19 va impedir començar la temporada a la primavera, com és habitual, el que ha comportat una pèrdua del 75% d'ingressos. Cal tenir en compte que aquest és el període amb més afluència de visitants perquè moltes escoles hi programen estades durant el tercer trimestre. Val a dir, però, que des de l'11 de maig, un cop l'Alt Pirineu i Aran va entrar a la fase 1 de la desescalada, el Centre Especialitzat de Tecnificació de Piragüisme ja estava en marxa per a palistes d'alt nivell.

Summary: Primeres baixades de ràfting de la temporada al Parc del Segre, en el primer dia de reobertura per activitats lúdiques


La policia espanyola, en col·laboració amb l'Arma de Carabiners de Nàpols, han detingut a Barcelona a un ciutadà buscat per la justícia italiana per un delicte de tràfic de drogues. A.D.M., de 39 anys i de nacionalitat italiana, li constava una ordre europea de detenció i entrega dictada pel Jutjat d'Instrucció de Nàpols. La detenció de A.D.M. es va produir al Barri de la Barceloneta, on els investigadors van establir un dispositiu de vigilància sobre la base de la feina prèvia d'intel·ligència i intercanvi d'informació entre els dos cossos policials, que situava al fugitiu en aquesta zona. Concretament, els agents van localitzar el pròfug al Passeig de Joan de Borbó. Després d'adonar-se de la presència policial, l'home va iniciar la seva fugida per la calçada en el sentit contrari en què circulaven els vehicles, posant en greu risc la seva vida, així com la dels agents i la resta d'usuaris de la via, que intentaven evitar atropellar-los. Posteriorment, l'home va poder ser detingut. En el moment de la detenció portava una carta d'identitat i una targeta sanitària italianes falses. A.D.M tenia en vigor una ordre europea de detenció i entrega per delicte de tràfic de drogues ja que, al costat d'altres persones, participava en una organització criminal armada que es dedicava al tràfic internacional de cocaïna, haixix i marihuana. El seu paper dins de l'organització era la venda i distribució a Massa Carrara (Itàlia) i també a Eivissa dels estupefaents que rebia del seu propi germà. La pena màxima prevista per al detingut és de 30 anys de presó.

Summary: La policia espanyola deté a Barcelona un pròfug italià buscat per tràfic de drogues


UGT-Presons ha denunciat una agressió a un treballador al Centre Penitenciari de Ponent, a Lleida. Segons el sindicat, els fets van tenir lloc aquest dimarts al matí, quan dos funcionaris es disposaven a obrir la cel·la d'un intern per sortir al pati. En aquell moment, expliquen, el pres en qüestió, procedent de l'est i amb problemes psiquiàtrics, va donar tres cops de puny a un dels treballadors, que va haver de rebre atenció mèdica i tres punts de sutura a la cara. Des de la UGT-Presons de les Terres de Lleida alerten que el Centre Penitenciari de Ponent "té molts interns de l'est amb  greus problemes psiquiàtrics i nosaltres no estem preparats per acollir aquest tipus de persones". És per això que demanen que es desplacin a un altre espai.  UGT ja va denunciar fa dos mesos que el 8 d'abril a la tarda es va produir una "baralla multitudinària" al mòdul 6 del centre penitenciari de Ponent entre dos grups d'interns; per un assumpte de control territorial i drogues. L'incident, que va passar a les 17.50h, va acabar amb nou presos aïllats provisionalment, tres d'ètnia gitana i sis de l'Europa de l'Est.  El sindicat ja lamentava llavors que no es tractava d'un fet aïllat i culpava l'administració de "menystenir" els funcionaris amb unes polítiques de personal "nefastes". Precisament des d'UGT insisteixen a reclamar que es cobreixin les vacants que existeixen actualment a la presó de Lleida, ja siguin de gent que s'ha jubilat recentment o bé que estan de baixa laboral.

Summary: UGT-Presons denuncia una agressió a un treballador a la presó de Ponent


La línia iniciada l'any passat dins el Festival BBVA de Música Religiosa de Vic per unir la música amb els conceptes de proximitat, país, pedagogia i diversitat es mantindrà en l'edició d'enguany. El director artístic, Quim Térmens, ha explicat a l'ACN que la voluntat és apropar a la societat una de les seves grans riqueses: la cultura. De fet, la idea del director amb la programació que ha elaborat és que a la llarga "qualsevol tipus d'acció cultural sigui un fet de consum habitual entre els ciutadans". El concert inaugural anirà a càrrec de l'Orquestra Barroca Catalana que interpretarà 'Sons de passió i glòria' i que tindrà lloc dissabte dia 8 a dos quarts de nou del vespre a l'Església la Pietat de Vic. Enguany el festival, que s'allargarà fins al dia 15, col·laborarà amb dos concerts que es faran a Manlleu i a Granollers.  El director artístic del Festival de Música Religiosa de Vic, Quim Térmens, ha explicat que si com a societat s'entén el consum cultural com a part de la riquesa i experiència humanes, cal "apropar-la" a les persones. És per això que des del festival es vol facilitar l'accessibilitat econòmica als concerts amb preus populars de les entrades que van dels cinc als deu euros, les accions de carrer com a suport en la difusió i la proximitat, el fet de facilitar la presència dels joves i l'aproximació de l'artista vers el públic en acabar els concerts.  Térmens també ha destacat que els concerts seran interpretats bàsicament per formacions del país, per donar-los suport i oferir-los espais on mostrar el seu treball. D'altra banda, la voluntat del festival també és fer pedagogia, i en aquest sentit cada concert es presentarà de manera breu i propera amb la pretensió d'ajudar a entendre i gaudir del fet musical de cada concert. L'endemà del concert inaugural protagonitzat per l'Orquestra Barroca Catalana, serà el torn a Sant Pere de Casserres del concert de la Coral Sant Jordi, amb una proposta que porta per títol 'Rejoice in the lamb'. Dilluns dia 10, a l'Església Sant Domènec de Vic, la Coral Mixta d'Igualada, la Coral Canigó i OCT 48 portaran a escena 'Rèquiem de Gounod'. Dimarts 11, l'Església de l'Escorial acollirà el concert 'Violons', mentre que dimecres 12 el Maig Quartet Masculí farà un concert a la capella de la Pietat de Vic sota el nom de 'Sacralitat i natura'. Dijous dia 13, la Pietat acollirà el concert de les The Sey Sisters, i es clouran les propostes dissabte dia 15 amb les caramelles pels carrers de Vic de la mà de la Confraria del Roser de Sant Julià de Vilatorta.  A més, el festival vigatà també col·laborarà amb el concert de Maria del Mar Bonet, '50 anys d'escenaris', que es farà a l'Església de Santa Maria el 7 d'abril a dos quarts de deu del vespre, i també amb el concert de Cor de Cambra de Granollers, que es farà a l'Església de Sant Esteve de la capital vallesana. Com a novetats, enguany el festival ha plantejat dues conferències, una que s'ha dut a terme aquest dijous amb una reflexió de Jordi Domènech durant la presentació del festival a la Sala de la Columna de l'Ajuntament de Vic, i una altra a càrrec d'Oriol López sobre La Passió segons Sant Mateu que es farà el 14 d'abril a les 8 del vespre a la capella de La Pietat.  Una altra de les vessants del nou format del Festival de Música Religiosa que es va iniciar l'any passat és que no se centra exclusivament en la cultura cristiana, sinó que la programació dels concerts ofereix visions espirituals i religioses de diferents tipus. Segons el director, "qualsevol música, encara que no sigui una peça que tracta un tema religiós, pot arribar a despertar facetes espirituals de l'ésser humà". "Al final el missatge global que volem donar és que la música està a prop de l'esperit humà", ha afegit.  Ja serà la segona edició en què els concerts no se celebraran a l'Atlàntida i els espais escollits són el campanar de la Catedral de Vic, l'Església de la Pietat, l'Església Sant Domènec, l'Església de l'Escola l'Escorial o els carrers del barri antic. Dins la programació es manté el concert a Sant Pere de Casserres.  El festival s'organitza des de la Comissió de Cultura de les Parròquies de la Pietat, el Carme i Sant Domènec, la Fundació Antiga Caixa Manlleu, BBVA CX i l'Ajuntament de Vic.

Summary: El XIIIè Festival BBVA de Música Religiosa de Vic oferirà una desena de concerts i s'obre a Granollers i a Manlleu


L'alcaldessa de Barcelona Ada Colau ha demanat aquest dimarts per carta al ministre de l'Interior Fernando Grande-Marlaska que ampliï el termini perquè les víctimes dels atemptats de Barcelona i Cambrils del 17 d'agost passat sol·licitin indemnitzacions, un període que finalitza el dia en què es complirà el primer aniversari dels fets. La petició de la batllessa apunta que la complexitat del procés i la falta d'informació podria causar que moltes víctimes quedin excloses, "tal com ja va passar desgraciadament després de l'atemptat d'Hipercor fa 30 anys". "Moltes (víctimes) ens han manifestat la seva preocupació per no arribar a temps i ens han expressat la necessitat d'allargar el termini administratiu per facilitar l'accés a les ajudes que els corresponen", diu la missiva, a la qual ha tingut accés l'ACN.  "Des de l'Ajuntament ens hem reunit amb moltes d'aquestes víctimes i hem constatat que la majoria o bé desconeixen els detalls del procés o bé topen amb dificultats burocràtiques per seguir els procediments establerts", ha argumentat l'alcaldessa, abans de recordar que el consistori ha impulsat un servei de suport assistencial, jurídic i legal a totes les víctimes. L'atac al passeig de La Rambla i de Cambrils va causar setze morts i més de cent ferits.  Tenint en compte la situació, Colau ha dit que el seu compromís com a alcaldessa és "recollir la preocupació" i traslladar al ministre de l'Interior "la petició de les víctimes del 17-A d'ampliar el termini de sol·licitud d'ajudes per tal que totes elles puguin exercir plenament els seus drets".  L'alcaldessa ha assegurat estar "convençuda" que Grande-Marlaska estaria d'acord en el fet que les Administracions han d'"acompanyar de la millor manera possible a les víctimes i a les seves famílies, amb la finalitat d'ajudar-les a superar les greus seqüeles de la tragèdia".

Summary: Colau demana a Grande-Marlaska que ampliï el termini perquè les víctimes del 17-A sol·licitin indemnitzacions


La Plataforma per la Llengua ha demanat aquest dimarts una reunió d'urgència amb la delegada del govern espanyol, Teresa Cunillera, per denunciar un cas que consideren de discriminació lingüística a un ciutadà belga resident a Bigues i Riells (Vallès Oriental). Segons relata l'organització, que ha prestat assessorament jurídic a l'home, aquest va patir una situació de vexació a l'aeroport del Prat el 9 de desembre passat pel fet de comunicar-se amb la Guàrdia Civil en català. El cos policial espanyol va obligar a mostrar el contingut de la bossa recol·lectora que el passatger portava com a conseqüència d'un càncer de còlon, i va acabar sent denunciat per "pertorbació de l'ordre públic" i posteriorment per "negar-se a cooperar amb la policia". La Plataforma ha acompanyat aquest dimarts a qui consideren una "nova víctima de la discriminació lingüística per part dels cossos policials espanyols" a presentar una denúncia del seu cas davant la Delegació del Govern espanyol a Catalunya.  El ciutadà de Flandes, amb inicials K. C., no sap parlar castellà i l'entén amb dificultat, i va argumentar als agents que havia aprés català perquè és el que es parla al poble on resideix. Segons va explicar l'afectat, la Guàrdia Civil va dir-li que "això és Espanya i aquí parlem espanyol", i no van oferir-li ser atès en català.  L'ONG del català recorda que segons l'estatut bàsic de l'empleat públic, és una obligació garantir "l'atenció al ciutadà en la llengua que ho sol·liciti sempre que sigui oficial en el territori".  Dues denúncies i prohibició de volar K.C. es disposava a creuar l'arc de seguretat de l'aeroport del Prat el 9 de desembre quan un guàrdia va aturar-lo per demanar-li que ensenyés què duia sota la roba. En tractar-se d'una bossa d'estoma, col·locada després d'una operació de càncer de còlon, el passatger va mostrar reticències a mostrar-la perquè "no era agradable de veure". El guàrdia va respondre de forma irònica i va exigir-li que parlés en castellà. El guàrdia de seguretat va cridar dos agents de la Guàrdia Civil que també van exigir al viatger que parlés en castellà i que els ensenyés la bossa que duia. "Davant la insistència i l'angoixa que li generava la situació", relata la Plataforma, a més de la dificultat comunicativa, K.C. va acabar cedint i es va abaixar els pantalons per ensenyar el recipient. En aquest moment els agents es van "abraonar" sobre el ciutadà belga i van redactar una primera denúncia contra ell per "pertorbació de l'ordre públic". Ja en una sala petita, els policies van ordenar-li que es despullés per mostrar l'estoma, però alhora li van dir que no s'abaixés els pantalons. Van registrar-li l'equipatge i van tornar a demanar-li la localitat de residència. K.C. els va advertir que havien escrit erròniament "Riells del Fai", un poble dins del terme municipal de Bigues i Riells, una precisió que assegura no va agradar als agents. Per aquest motiu, van posar-li una segona denúncia per "negar-se a cooperar amb la policia".  La Guàrdia Civil va prohibir volar al passatger i en intentar comprar un bitllet per a vols posteriors, la companyia Ryanair li va comunicar que anaven plens, cosa que el passatger nega perquè assegura que ho va comprovar en aquell moment per internet. Plataforma per la Llengua considera que els agents dels cossos i forces de seguretat de l'Estat "aprofiten" l'articulat de la Llei Mordassa per "reprimir els ciutadans que se'ls adrecen en català". L'organització ha assessorat prèviament el professor de la UPC Xavier Casanovas i el 'rider' d'Elx Jafet Pinedo per casos de "discriminació lingüística". Amb aquesta petició de reunió, són tres les ocasions en que l'organització ha demanat abordar la "discriminació lingüística per part del personal de l’Administració de l'Estat a Catalunya" amb la delegada del govern espanyol. La plataforma espera que la representant espanyola "deixi d'ignorar el problema i n'assumeixi la responsabilitat".

Summary: Plataforma per la Llengua denuncia discriminació lingüística i vexacions a un ciutadà a l'aeroport del Prat


L'Institut Català de les Dones (ICD) ha presentat la campanya 'Trenquem estereotips', que pretén impulsar la superació dels estereotips de gènere que es transmeten als infants a través del temps de joc i les joguines. L'objectiu, segons s'ha anunciat des d'aquesta institució, és promoure l'educació en els valors i comportaments de la igualtat de gènere. D'aquesta manera es vol facilitar que els infants "desenvolupin tot el seu potencial en qualsevol àmbit de la vida, respectin les diferències i no aprenguin a discriminar per raó de gènere". Les quatre imatges de la campanya juguen amb la combinació de joguines que s'identifiquen fàcilment amb estereotips de gènere precisament per trencar aquestes idees preconcebudes. Els eslògans de les diferents imatges són 'Faig màgia amb la pilota de rugbi', 'Faig volar l'estel per sobre el campament', 'Condueixo per paisatges fantàstics' i 'Quan ballo, tinc superpoders'. La divulgació de les imatges es fa a través de cartells, premsa escrita, xarxes socials i vídeo, des d'avui fins al 7 de gener. Des de l'ICD s'alerta que els jocs i les joguines no són només un entreteniment, sinó "instruments que serveixen per construir imaginaris i identitats". Per això, opina, la reproducció de conceptes sexistes a través de les joguines "impedeix" el ple desenvolupament de les persones, i "atempta" contra el principi d'igualtat efectiva de dones i homes.

Summary: L'Institut Català de les Dones impulsa la campanya 'Trenquem estereotips' a les joguines


El consistori estima que s'aconseguiria una reducció del 23% en les emissions de gasos d'efecte hivernacle ACN Barcelona.-Barcelona vol que totes les escoles de la ciutat tinguin menús escolars amb menys carn vermella i més proteïna vegetal. Amb aquest objectiu i amb setembre del 2021 a l'horitzó, l'Ajuntament i l'Agència de Salut Pública de Barcelona (ASPB) han consensuat una nova proposta de menús que implica menys proteïna animal, a més d'incorporar més productes de proximitat i de temporada. La proposta també insisteix en la importància d'utilitzar oli d'oliva per amanir i cuinar, així com incorporar més amanida a la guarnició i fruita fresca a les postres. La iniciativa s'emmarca en l'actual context de declaració d'emergència climàtica a la ciutat el passat 15 de gener. S'estima que amb la reducció de la proteïna animal dels menús escolars a tres dies per setmana s'aconseguiria una reducció del 23% en les emissions de gasos d'efecte hivernacle associades a la producció d'aquests menús. El consistori i l'ASPB han començat ja a treballar amb el Consorci d'Educació de Barcelona (CEB) perquè tots els menjadors dels centres educatius -d'infantil, primària i secundària-de la ciutat ho apliquin. L'any 2021, de fet, Barcelona ha estat designada com a Capital Mundial de l'Alimentació Sostenible. Proteïna animal: màxim tres dies a la setmana "El curs passat vam revisar 116 menús en centres escolars i en un 34% de les escoles es consumeixen carns greixoses vermelles o processades dos o més cops per setmana", ha advertit la gerent de l'ASPB, Carme Borrell. A més, ha dit, el 90% de les escoles no ofereixen cap proteic vegetal com a segon plat. Borrell ha recordat que segons dades dels informes de l'ASPB, el 78% dels infants de 3 i 4 anys i el 42% dels adolescents de 13 a 19 anys mengen carn tres o més vegades a la setmana, el llindar per sobre del qual es considera que se'n fa un consum excessiu.Per altra banda, el compliment de la recomanació de menjar diàriament 5 peces de fruita i verdura és molt baix, ja que més del 80% dels infants i adolescents no la segueixen. "Són dades prou importants per a introduir recomanacions de canvis en els menús", ha dit la regidora de Salut, Gemma Tarafa, que ha recordat que almenys dos dels cinc dies els segons plats han de tenir només proteïna vegetal. A la pràctica, els nous menús proposats suposen que la presència de proteïna animal (carn vermella, carn blanca, ous o peix) es limiti només als segons plats del menú i durant com a màxim tres dies a la setmana i que, els altres dos dies, el segon plat sigui a base de proteïna vegetal (principalment llegums). El cas de l'Escola Dovella Sis centres d'infantil i primària ja participen o participaran aquest curs d'una prova pilot durant la qual rebran assessorament i s'identificaran els punts forts i febles de les noves recomanacions nutricionals. Totes elles estan vinculades a la Xarxa d'Escoles + Sostenibles que promou el consistori, i per tant, ja estan molt conscienciades. Un d'aquests, l'Escola Dovella, fa 4 o 5 anys que ja va començar a aplicar alguns canvis en el menú setmanal i ara podria fer-ne més per caminar cap a un menú encara més sostenible. Maria Josep Bernadó, responsable de l'empresa que gestiona el menjador, explica que van apostar per reduir carns vermelles i incorporar un dia a la setmana proteïna vegetal. "Això suposa que mengen un llegum més un cereal, que fa una proteïna completa. Per tant, els nanos tenen tots els nutrients i no fem servir ni elaborats ni processats d'aquest tipus de proteïna vegetal", assegura. "Hi ha famílies molt conscienciades amb aquest tipus d'alimentació, altres que no ho veien gens clar", comenta. Pel que fa als infants, admet que en alguns casos els costa que per exemple no hi hagi carn arrebossada de segon, però en general ha funcionat i es mengen "perfectament bé" els llegums. Per altra banda, comenta que tampoc no tenen intermediaris, ja que fan les compres directament als productors. "Sempre són productes de proximitat, per tant, sostenibles", diu Bernadó, que destaca que per exemple les fruites i verdures són "de molta més qualitat" que un Mercabarna. "Hi ha un altre model possible, si es vol es pot", remarca destacant que la seva empresa prioritza el benefici dels infants. En total, els sis centres de la prova pilot són l'Escola Dovella, l'Escola Mallorca, l'Escola Ramon Casas, l'Escola Pare Poveda, l'Escola La Farigola del Clot i l'Escola Patronat Domènech. Les sis escoles tenen alumnat infantil i de primària d'entre 3 i 12 anys i, en el marc de la prova pilot, rebran assessorament i acompanyament professional per part de l'ASPB per fer que els canvis en la dieta dels alumnes es faci de la manera més senzilla i ràpida possible. Implementació de les recomanacions La proposta de l'Ajuntament de Barcelona no deixa de ser una recomanació, és a dir, que les escoles no estan obligades a aplicar els canvis en el menú. Els canvis, en tot cas, s'aplicaran si així ho decideixen les diferents Associacions de Famílies d'Alumnes (AFA) i la direcció dels centres juntament amb les empreses gestores de cada menjador. "Esperem que s'acabi instaurant a les escoles i puguem anar-la estenent a poc a poc fins al setembre del 2021", ha dit Tarafa, que ha explicat que qui anirà fent el seguiment dels centres és l'Agència de Salut Pública de Barcelona. Per altra banda, les escoles que vulguin fer els canvis els hauran d'introduir sempre tenint en compte el preu públic màxim de menjador establert pel Departament d'Educació de la Generalitat. Segons el consistori, el nou menú no tindria per què ser "molt més car", sinó "al contrari". En tot cas, ha dit, "això ho anirem veient". "Amb recomanacions com aquestes, guanyem tots, guanyaran els infants, el planeta i la ciutat", ha conclòs la regidora de Salut.

Summary: Barcelona vol que totes les escoles tinguin menús amb menys carn vermella i més proteïna vegetal


'La rosa de cendra', la novel·la de Pilar Rahola sobre la Setmana Tràgica amb què va guanyar el 37è premi de les Lletres Catalanes Ramon Llull, és un dels llibres més recomanats per aquest Sant Jordi entre les personalitats del país consultades per l'ACN. Trien el premi Ramon Llull el president de la Generalitat, Carles Puigdemont, els consellers Meritxell Borràs i Jordi Jané i Sor Lucía Caram. Tres personalitats coincideixen a proposar l'obra de la periodista Gemma Ruiz, 'Argelagues', que parla sobre la lluita de tres dones per obrir-se camí en el món laboral del segle passat. I altres tres aconsellen la compra de 'La senyora Stendhal', del també periodista Rafel Nadal. 'Quan arriba la penombra', de Jaume Cabré, i 'La cuarta revolución industrial', de Klaus Schwab, altres llibres recomanats. El president de la Generalitat, Carles Puigdemont, recomana 'La rosa de cendra', de Pilar Rahola "perquè és una bona novel·la sobre la Setmana Tràgica que ens explica d'on venim i també com som avui". Coincideix amb aquesta tria amb la consellera de Governació, Administracions Públiques i Habitatge, Meritxell Borràs, i el conseller d'Interior, Jordi Jané. Aquest darrer aconsella dues obres més: 'Cuando veáis que la luna os sonríe', d'Antoni Coll, i 'Elenc Artístic Arbocenc, cent anys', de Maria Teresa Rafecas, una obra que pica l'ullet al seu poble, l'Arboç (Baix Penedès).  El vicepresident i conseller d'Economia i Hisenda, Oriol Junqueras, recomana el llibre de l'exdiputat de la CUP Antonio Baños 'La República possible'. Al seu torn, la portaveu parlamentària de la CUP, Anna Gabriel, recomana llegir 'Ulrike Meinhof, la biografia' de Jutta Ditfurh (editorial Tigre de Paper).  Per la seva part, el conseller d'Afers Exteriors, Relacions Institucionals i Transparència, Raül Romeva, opta per Jaume Cabré, amb l'obra 'Quan arribi la penombra'. La consellera de la Presidència, Neus Munté, escull 'La senyora Stendhal', de Rafel Nadal, 'El càtar proscrit' de Jaume Clotet, i 'Curs de feminisme per microones', de Natza Farré.  El conseller de Justícia, Carles Mundó regalarà 'El silenci del far', d'Albert Juvany, i li agradaria que li regalessin 'La senyora Stendhal', de Rafel Nadal. El titular de Salut, Antoni Comín, també tria dos llibres: 'Pasqual Maragall. Pensament i Acció", de Jaume Claret Miranda, i 'Justícia i legalitat de la secessió. Una teoria de l'autodeterminació nacional des de Catalunya', de Pau Bossacoma i Busquets.  'La Caixa negra' de Marc Pons i 'La cuarta revolución industrial', de Klaus Schwab, són les eleccions del conseller d'Empresa i Coneixement, Jordi Baiget, mentre que la titular d'Agricultura, Meritxell Serret, es decanta pel Premi Narrativa Món Rural 2010: 'Les Tombes Buides', de Marc Masdeu. El conseller de Territori i Sostenibilitat, Josep Rull, opta pel text del meteoròleg Francesc Mauri 'Stop al canvi climàtic (Com podem ser més sostenibles?)'.   El titular de Cultura, Santi Vila, tria 'El cavaller Floïd’ (Proa) de Genís Sinca, i la titular d'Ensenyament, Meritxell Ruiz, recomana 'Transformar la adversidad', de Xavier Melgarejo. La consellera de Treball, Afers Socials i Famílies, Dolors Bassa, opta per 'Argelagues', de Gemma Ruiz; la mateixa obra que aconsella la presidenta del Parlament, Carme Forcadell.  Des de l'oposició, Inés Arrimadas (Ciutadans), escull 'El que et diré quan et torni a veure', d'Albert Espinosa. Miquel Iceta (PSC), tria 'El ojo del halcón' de Manuel Cruz i 'Restes Mortals' de Donna León.  Xavier Garcia Albiol (PP), opta per la novel·la de suspens 'El pasajero 23', de Sebastian Fitzek.   El líder de l'executiva dels comuns, Xavier Domènech, aposta per 'Bob Dylan. La Biografia' de Howard Sounes (editorial Debolsillo). El coordinador d'ICV, David Cid, proposa 'La Mort d'Ulisses' de Petros Màrkaris, de Tusquets editors. El coordinador general d'EUiA, Joan Josep Nuet, posa sobre la taula un text de Jéan-Luc Mélenchon, presidenciable de l'esquerra francesa: 'El arenque de Bismarck', que publica El Viejo Topo, amb pròleg de Pablo Iglesias. El secretari general de Podem Catalunya, Albano Dante Fachin, suggereix una obra de Josep Fontana, de l'editorial Eumo. És 'La formació d'una identitat. Una història de Catalunya'. El portaveu polític de Democràtes i diputat de Junts pel Sí Antoni Castellà suggereix 'La fada negra', Xavier Theros. Per la seva part, l'expresident Artur Mas, se suma a la tria d'altres companys seus de partit amb 'Rosa de Cendra', de Pilar Rahola. A més, recomana 'Cavaller Floïd', Genís Sinca. D'altra banda, el delegat del govern espanyol a Catalunya, Enric Millo, recomana la lectura de 'Meditacions vora l'araguaia (en companyia de Pere Casaldàliga) de Joan Soler Felip (Editorial Claret).  Els líders econòmics, entre l'assaig i els clàssics Pel que fa a l'àmbit econòmic, el president de la Cambra de Comerç, Miquel Valls, coincideix amb el conseller d'Empresa i opta per 'La cuarta revolución industrial', de Klaus Schwab, mentre que el president de Cecot, Antoni Abad, recomana 'Safareig', de Núria Armengol. El president de PIMEC, Josep González, aposta per 'La gran teranyina' de Roger Vinton. El president de Foment del Treball, Joaquim Gay de Montellà, opta per un llibre que aborda el dret a decidir: 'Cataluña y las demás Españas', de Santiago Muñoz Machado. També per una altra obra: 'El espia del Rey', de José Calvo Poyato.  Per la seva part, el director general de Fira de Barcelona, Constantí Serrallonga, recomana dos assajos de Yuval Noah Harari: 'Homo Sapiens' i 'Homo Deus'. El primer és una història de la humanitat, de l'èxit de l'espècie sàpiens. El segon és una història del futur, de com podem evolucionar els Sapiens. El president del Grup Bon Preu, Joan Font, regalarà 'Shakespeare. Versions a peu d'obra', de Joan Sellent (Ed. Núvol).   Des del món sindical, el recentment nomenat secretari general de CCOO, Javier Pacheco, proposa 'Apóstoles y asesinos' d'Antonio Soler, mentre que el secretari general de la UGT, Camil Ros, opta per 'Maus' d'Art Spiegelman.  Varietat en l'àmbit cultural  El director de L'Auditori, Joaquim Garrigosa, aconsella la lectura de 'La filla de la neu' (Columna) de Núria Esponellà; el director general del Palau de la Música, Joan Oller, 'El professor de música' (Edicions 62), d'Isabel Clara-Simó; i la presidenta del Palau de la Música, Mariona Carulla, 'El cavaller Floïd' (Proa) de Genís Sinca. Encara en l'àmbit musical, Joan Miquel Oliver recomana 'Els homes m'expliquen coses' (Angle Editorial), de Rebecca Solnit i Francesc Ribera 'Titot', líder del grup Brams,  'L'Amor fora de mapa', de Roc Casagran. Per la seva part, la xef triestrellada Carme Ruscalleda, regalarà ‘Ocktails & Food’ (Planeta Gastro) de Javier de las Muelas. El xef del restaurant El Celler de Can Roca de Girona, Joan Roca, es decanta per un autor gironí i aposta per la darrera novel·la de Rafel Nadal: 'La senyora Stendhal'. La novel·la, a cavall entre realitat i ficció, se situa a la Girona de pagès de la postguerra i narra la història d'un nen que queda orfe el darrer dia de la guerra i creix de la mà de la mare d'una mare adoptiva, la senyora Stendhal.  La periodista Ariadna Oltra recomana la lectura de ‘Tu no ets una mare com les altres’ (La Campana), d’Angelika Schrobsdorff, i el director del D'A, Carlos Ríos, l'obra de Denis Lim 'David Lynch. El hombre de otro lugar' (Alpha Decay). 'El setè àngel' (Proa) de David Cirici és la recomanació de la presidenta de l'Acadèmia del Cinema Català, Isona Passola; i 'Aspectes' de Salvador Espriu, és la del director de cinema i director artístic Lluís Danés. L'actor Àlex Casanovas tria una de les obres de Wajdi Mouawad, 'Ànima' (Edicions del Periscopi) i el director del Teatre Romea, Carles Canut, 'Història d'un sentiment' (Editorial Base) d'Hector Oliva.  La directora del Mercat de les Flors, Àngels Margarit, coincideix amb Dolors Bassa i Carme Forcadell: 'Argelagues' (Proa) de Gemma Ruiz. El president de la Fundació Joan Brossa, Vicenç Altaió, recomana 'A repèl', de Joris-Karl Huysmans. La ninotaire vigatana Pilarín Bayés, per la seva part, tria una obra de Javier Cercas, 'El monarca de las sombras' i els escriptors Marc Rosich i Joan Francesc Mira opten per 'Antologia de poemes i vida' (Blacke Books) de Gloria Fuertes i pel nou llibre de Jaume Cabré 'Quan arriba la penombra' (Proa), respectivament.  Per la seva banda, la directora dels Museus Dalí, Montse Aguer, proposa als lectors el llibre de Joaquim Nadal, 'Joan Subias Galter (1897-1984). Dues vides i una guerra'. Es tracta d'una biografia que reivindica la figura d'aquest figuerenc cabdal per al patrimoni català. Guillem Terribas és un dels llibreters més reconeguts de les comarques gironines i, recentment, el Govern l'ha distingit amb un dels màxims distintius que atorga: la Creu de Sant Jordi. Terribas recomana per a aquest Sant Jordi 'Escriure i viure. 20 anys de columnes. 1993-2013' de Narcís-Jordi Aragó, l'escriptor i periodista gironí que va morir el passat mes d'agost.   Recomanacions del món policial, judicial i eclesiàstic El major dels Mossos d'Esquadra, Josep Lluís Trapero, es decanta per 'Cap a terres salvatges', de Joan Krakaeur, un dels llibres més venuts als anys 90 i que es basa en la història real de Chris McCandless, un jove que va decidir deixar enrere el seu món en una família benestant i endinsar-se als boscos d'Alaska per començar una nova vida. Uns mesos més tard, un caçador en va trobar el cos.  'Patria', de Fernando Aramburu, es la proposta del president del TSJC, Jesús María Barrientos. 'La guitarra azul', de John Banville, la del fiscal Emilio Sánchez Ulled.  L'arquebisbe de Barcelona, Joan Josep Omella, opta per 'Un cardenal es confessa', del seu predecessor Lluís Martínez Sistach. Llibre que recomana perquè "és una obra molt indicada per aquelles persones interessades en conèixer la història recent de l'arxidiòcesi de Barcelona de forma mena i ben documentada". La monja i activista social Sor Lucia Caram aposta per 'Rosa de cendra', de Pilar Rahola, i per 'Conspiraciones. Por qué no gobernó la izquierda?,’ de Jesús Cintora. El fundador de Proactiva Open Arms, Òscar Camps, tria 'No somos refugiados', d'Agus Morales. El doctor Manel Esteller aconsella 'Poesia completa' d'Edgar Allan Poe (Edicions de Quadern Crema), amb traducció al català de Txema Martínez La tria dels alcaldes  L'alcaldessa de Barcelona, Ada Colau, recomana el llibre 'Maria-Mercè Marçal. Una vida', de Lluïsa Julià, coeditat per l'Ajuntament i Galaxia Gutenberg. L’aposta de Sant Jordi de l’alcalde de Tarragona, Josep Fèlix Ballesteros, és per dos autors locals: Antoni Coll, amb 'Cuando veáis que la luna os sonríe' i 'Reencarnacions Miserables', d’Olga Xirinacs. També tria 'D’on trec el temps', de Màrius Serra i 'Patria', de Fernando Aramburu. L'alcalde de Lleida, Àngel Ros, recomana per Sant Jordi literatura catalana i especialment autors de les terres de Lleida. El batlle destaca l'assaig de Francesc Pané 'Dies de fel i de magrana. Memòria de l’ànsia i de les insurgències' (Pagès editors), també el llibre de recopilació dels articles  Marc Ceron 'Ara que ja sóc gran' (Fonoll), la darrera obra de Maria Pons, 'Petits crims familiars i altres microrelats' (Pagès Editors), 'Seixanta-vuit', de Ramon Usall (Pagès Editors), 'Memòria d’un crim', d’Alexandra Cuadrat (Editorial Apostroph) i en el gènere de la poesia el llibre de Josep Borrell, 'Aigua, ànima' (Pagès Editors).  L'alcaldessa de Girona, Marta Madrenas, es decanta per un autor gironí i recomana 'Josafat', de Prudenci Bertrana, escrita el 1906. La Generalitat ha declarat el 2017 Any Aurora i Prudenci Bertrana, per celebrar els 125 i 150 anys del naixement dels dos germans. Aprofitant l'efemèride, Madrenas recomana recuperar aquesta o qualsevol de les obres dels dos autors. El 2014, el Teatre Municipal de Girona va estrenar una adaptació musical de 'Josafat'.  L'alcaldessa de Figueres, Marta Felip, recomana un llibre sobre política titulat 'Orden y decadencia de la política. Desde la Revolución Industrial a la globalización de la democracia' de Francis Fukuyama. Es tracta del segon volum que precedeix 'Los orígenes del orden público'. Per Felip, es tracta d'un llibre que fa una bona reflexió sobre les disfuncions de la política nord-americana actual i les conseqüències de la corrupció als governs. "En definitiva, reflexiona sobre quin futur li espera a la democràcia", remarca l'alcaldessa de la capital empordanesa.  Valentí Junyent, alcalde de Manresa, opta per 'El tsunami', de Joan B. Culla i 'Liderar equipos comprometidos', de Pep Marí.

Summary: Llibres dels periodistes Pilar Rahola, Gemma Ruiz i Rafel Nadal triomfen entre les personalitats del país per Sant Jordi


L’expresidenta de la Comunitat de Madrid i líder del PP madrileny, Esperanza Aguirre, ha dit aquest divendres a la tarda que el PSOE també té casos de corrupció “i de major quantia”, per no parlar, ha assenyalat, “dels independentistes catalans”. Durant la seva compareixença en la Comissió sobre Corrupció a l’Assemblea de Madrid, que investiga un suposat cas dins del marc del presumpta finançament il·legal dels populars madrilenys, Aguirre ha dit que ella no havia nombrat a les persones actualment imputades. La dirigent popular diu que per estar “massa interessada” en complir el programa del PP, “potser” va ser “confiada” en persones que ara estan sent investigades. Aguirre sosté que ella no va designar aquests càrrecs i que “ja se’ls va trobar” quan va arribar a la presidència de la Comunitat de Madrid. La presidenta del PP de Madrid ha reiterat que no li consta cap finançament il·legal dins el partit. Unes declaracions que ja va fer ahir a les portes de la seu de Gènova, poc després que la Guàrdia Civil registrés les oficines de l'antic gerent del partit autonòmic. Segons els investigadors, hauria cobrat comissions il·legals d’un empresari relacionat amb la trama Púnica que afecta diferents ajuntaments madrilenys. La dirigent popular creu que dos dels imputats de la Púnica vinculats al PP, un d’ells la seva cap de premsa actual, Isabel Gallego, són innocents. Preguntada per la portaveu del PSOE, Encarnación Moya, sobre perquè manté Gallego en el seu lloc de treball, “ja que està cobrant un sou a càrrec de diner públic estant imputada com està”, Aguirre ha respòs que Gallego no ha comès “cap il·lícit legal”. Aguirre ha explicat davant els portaveus dels grups parlamentaris de la Comunitat de Madrid que quan es van cometre les suposades irregularitats per les quals ha comparegut, l’any 2014, ella no presidia el govern autonòmic.  L’oposició no es creu a l’expresidenta  El diputat de Podem, Ramon Espinar, ha recordat que els jutges "ja diuen que el Partit Popular és corrupte" i ha confessat que “no esperava que la senyora Aguirre ens expliqués avui que el PP es finança il·legalment, perquè se sap moure molt bé en el fang de les discussions sobre corrupció”. Espinar creu que Aguirre no ha rendit comptes com a política i que no ha donat cap explicació. Ha criticat que la dirigent popular consideri un “linxament” la rendició de comptes en una Comissió d’Investigació, “el reglament de la qual ha estat aprovat per la majoria de l'últim govern de la mateixa Aguirre”. La portaveu socialista, Encarnación Moya, ha dit que les explicacions d’Aguirre l’han deixat “encara més preocupada”. La diputada ha qualificat com a “increïble” que ningú sàpigues ni recordés res i ha acusat directament l’expresidenta madrilenya de “mentidera”.  El portaveu del PP, Alfonso Serrano, ha dit que el govern de Rajoy ha demostrat que les institucions funcionen i ha descartat que els últims casos de corrupció afectin les negociacions per formar el futur govern espanyol entre el president espanyol en funcions, Pedro Sánchez i Albert Rivera. “La dificultat del PP per formar govern és aritmètica. La responsabilitat perquè la situació es desbloquegi correspon al PSOE, que haurà de decidir entre l’interès de Sánchez o l’interès general d’Espanya". Finalment, C’s considera que Aguirre no vol assabentar-se ni fer-se responsable del que passa al seu partit. Ha coincidit amb els altres portaveus, excepte el PP, que podrien demanar de nou a Aguirre que comparegui sobre altres presumptes casos de corrupció que afecten el PP. En aquest sentit, Espinar creu que hi ha matèria “suficient" per dedicar a Aguirre un “monogràfic de compareixences d’una setmana”.

Summary: Esperanza Aguirre diu que el PSOE i els independentistes catalans tenen més corrupció que el PP


L'Ajuntament de Barcelona retirarà també l'estàtua de la Victòria de davant del Born CCM, ja que consideren que només tenia sentit si hi eren totes dues. Amb tot, el consistori manté l'exposició 'Franco, Vicòria, República. Impunitat i espai urbà' fins al gener i incorporarà una reflexió sobre les accions de rebuig contra la figura eqüestre decapitada de Franco dels darrers dies. Així ho ha anunciat el primer tinent d'alcaldia, Gerardo Pisarello, després que l'Ajuntament de Barcelona retirés aquesta matinada l'estàtua malmesa eqüestre de Franco, que uns desconeguts van tirar a terra, i la diposités als magatzems de la Zona Franca.

Summary: L'Ajuntament de Barcelona també retirarà l'estàtua de la Victòria del Born


Un estudi encarregat per Societat Civil Catalana (SCC) indica que entre catalans i espanyols hi ha "molt bona sintonia i afinitat" tot i el procés sobiranista. La majoria dels enquestats que no són de Catalunya s'han sentit, a més, atesos amb amabilitat quan han visitat la zona, i de la mateixa manera, la majoria de catalans enquestats afirmen no sentir-se estrangers quan viatgen a Espanya. Són algunes conclusions d'un sondeig que, en paral·lel, també afirma que el procés sobiranista afecta el conjunt dels espanyols, l'economia espanyola i la imatge de Catalunya. A més, la majoria dels enquestats tenen els estalvis en entitats bancàries catalanes i molt pocs mostren indiferència respecte de la situació que es viu a Catalunya. El president de Societat Civil Catalana, José Rosiñol, ha valorat de forma positiva l'enquesta perquè demostren que els representants de les formacions independentistes "han fracassat" en l'intent de "crear una separació artificial i forçada" entre catalans i espanyols. Els resultats de l'enquesta s'han presentat en una roda de premsa en què també s'ha anunciat la celebració de l'acte 'Diàlegs per a la convivència: després de la "postveritat", seny'. Se celebrarà dissabte vinent i comptarà amb la participació de l'exministre francès Manuel Valls, de l'exministre i expresident del PP de Catalunya Josep Piqué i de la periodista Gloria Lomana. L'objectiu del qual és "analitzar els escenaris derivats del procés de ruptura" i fer propostes amb la finalitat de "reconduir aquesta situació". Rosiñol ha assegurat que, amb aquest tipus d'actes, SCC pretén "posar punt i final a les 'fake news', a la mentida com a eina política que utilitzen els representants del secessionisme per dividir, fracturar i generar tensió a la societat catalana".

Summary: Una enquesta de SCC indica que entre catalans i espanyols hi ha "molt bona sintonia i afinitat"


Més de 6.500 autònoms han sol·licitat l'ajut d'entre 100 i 2.000 euros que ofereix el Govern i el Departament de Treball estudia ampliar la línia i fer-la complementària amb rebre la prestació estatal. Segons ha explicat el conseller de Treball, Afers Socials i Famílies, Chakir El Homrani, la Conselleria ja ha resolt el 41% de les peticions i començarà a transferir 2.500 ajuts per un import de 2,2 milions d'euros aquesta setmana. En una entrevista a TV3, ha assegurat que, de moment, els treballadors per compte propi beneficiaris rebran de mitjana 900 euros. Alhora, el titular de Treball ha dit que la Generalitat "està analitzant" alternatives per oferir alguna ajuda als aturats que no han cobrat la prestació per desocupació. El Departament de Treball ha resolt el 94% dels 92.382 Expedients de Regulació Temporal de l'Ocupació (ERTO) que ha rebut des de l'inici del confinament per fer front a la pandèmia de covid-19. El Homrani ha assenyalat que la "preocupació" del Govern ara és que aquests treballadors que hauran de cobrar l'atur temporalment puguin rebre aquesta prestació. "El coll d'ampolla que s'ha generat al SEPE fa que molts treballadors amb expedients resolts no estiguin cobrant la prestació d'atur", ha lamentat. Segons el conseller la decisió del servei estatal d'ocupació d'agilitzar i flexibilitzar els pagaments abans del dia 10 "és una bona notícia" però demana que es facin esforços perquè puguin cobrar "la grandíssima part" d'afectats que encara no ho ha fet i que tenen com a últim ingrés la part proporcional de la nòmina del mes de març.  En aquest sentit, ha dit que el Govern està pensant a oferir una "alternativa" si no es tramita més ràpidament la prestació d'atur. A banda de col·laborar amb el servei estatal de l'atur, El Homrani ha explicat que el Departament està "analitzant" oferir una "prestació finalista" si la situació de no cobrament de l'atur s'allarga. "Hem de veure de quina manera, mentre es van introduint a la nòmina de l'atur, els hi podem donar una resposta encara que sigui temporal", ha dit, abans d'afegir que la prestació d'atur "no és responsabilitat ni competència" de la Generalitat. Amb tot ha assegurat que cal estudiar una alternativa perquè "no es pot allargar més aquesta situació". Abans de poder prendre cap decisió sobre si es posarà en marxa aquesta "prestació finalista" ha dit que cal conèixer les dades exactes de quin percentatge dels gairebé 680.000 treballadors afectats per ERTO han cobrat i quants ho faran en les següents setmanes, una informació que depèn del Ministeri de Treball.. Segons ha dit, el Servei d'Ocupació de Catalunya (SOC) ha rebut 115.000 peticions d'informació fins al 15 d'abril, 100.000 de les quals eren sobre la prestació d'atur.

Summary: Més de 6.500 autònoms sol·liciten l'ajut del Govern i Treball estudia ampliar-lo i fer-lo complementari amb l'estatal


El president de la Generalitat, Quim Torra, assegura que el cas Valtònyc demostra que la justícia s'ha de buscar "fora d'Espanya" i ha demanat al govern de Pedro Sánchez que "reflexioni  sobre el que està passant perquè qui té el problema? Espanya o Europa?". Torra ha fet aquestes declaracions després que aquest dilluns Bèlgica hagi rebutjat l'extradició del raper mallorquí Valtònyc al·legant que es tracta d'un cas de llibertat d'expressió. El president ha assistit a la ballada de la Dansa la Gala de Campdevànol (Ripollès) on també ha demanat als assistents que recordin l'1-O no només com un dia de resistència sinó també com un dia de "victòria". Torra també s'ha referit a la imputació de la vicepresidenta de la CCMA i presidenta en funcions, Núria Llorach, afirmant que casos com aquest "no es poden tolerar". "Ja no tenim por de les seves amenaces ni de les seves imputacions", ha afegit.

Summary: Torra afirma que el cas de Valtònyc demostra que la justícia s'ha de buscar "fora d'Espanya"


El govern de Barcelona planteja que els turistes paguin més pel transport públic que els residents a la ciutat. L'instrument per aconseguir-ho serà la T-Mobilitat, on es pretén discriminar entre aquests dos col·lectius. Segons un estudi realitzat per l'Ajuntament, el 62,7% dels turistes va optar per comprar la T-10 el 2016, un títol de transport altament subvencionat per l'administració, en lloc de comprar les targetes específiques per als visitants. La regidora de Mobilitat, Mercedes Vidal, ha defensat que els turistes paguin el cost total del transport, mentre que els residents continuïn rebent un servei més barat gràcies a les aportacions públiques. Aquesta és una de les mesures emmarcades en l'Estratègia de Mobilitat Turística que està preparant el govern, on també s'inclou la creació d'una autorització perquè els autocars d'excursionistes circulin per la ciutat, que estaria lligada també a una taxa.


El jutjat d'instrucció número 1 de Vilanova i la Geltrú ha decretat l'ingrés a presó de la presumpta narcotraficant gallega buscada per la justícia des del 2011 i que va ser detinguda aquest dilluns pels Mossos d'Esquadra a la població del Garraf, segons ha informat el TSJC. Tania Varela ingressarà a presó després d'haver passat aquest dimarts a disposició del jutge arran de la causa que té oberta a l'Audiència Nacional. Sobre l'acusada pesava una ordre emesa per l'Europol arran de les requisitòries de l'Audiència Nacional i el jutjat de Cambados per delictes contra la salut pública i blanqueig de capitals.

Summary: El jutge ordena l'ingrés a presó de la presumpta narcotraficant gallega buscada per la justícia des del 2011


El president del PPC, Alejandro Fernández, ha demanat la dimissió del Síndic de Greuges, Rafael Ribó, per les seves declaracions sobre la sanitat pública catalana. En una entrevista a Tele 5, Fernández ha considerat que en el transfons de les declaracions hi ha "pur supremacisme" perquè es basa en la idea que "a Catalunya són superiors i que venen els espanyols, que són inferiors, a fer de sangoneres dels serveis públics". En una entrevista a Ser Catalunya aquest dilluns, Ribó va afirmar que un dels "dèficits" de la sanitat catalana és el "sobrecost" de la gent que ve a Catalunya a operar-se.  El president del PP ha qualificat les declaracions de Ribó de "realment repulsives" i ha assenyalat que l'argument "supremacista" es basa en el ressentiment i l'odi. "Tenir aquest Síndic és una vergonya més que hem de patir els catalans", ha lamentat. Pel que fa a les negociacions per a la investidura de Pedro Sánchez i un nou govern espanyol de coalició, el líder dels populars a Catalunya considera que l'acord fa temps que està tancat i que ara els problemes se centren més en com escenificar-lo.  Pel que fa a la reunió que Sánchez té previst mantenir en els pròxims dies amb la líder de Cs, Inés Arrimadas, Fernández creu no en sortirà res i que no serà fructífera perquè el líder del PSOE ja ha triat els seus socis: Unides Podemos i els independentistes. Fernández ha recordat que el PP va mostrar la seva predisposició a anar a una reunió amb Sánchez però ha lamentat que el líder del PSOE no tingui "cap intenció" de parlar amb els populars.

Summary: El PPC demana la dimissió de Ribó per les declaracions "supremacistes" sobre la sanitat catalana


La policia espanyola ha detingut aquest dimarts a Alcalá de Henares els altres dos investigats per cremar fotos del Rei que viatjaven en un autocar de l'esquerra independentista cap a Madrid. Són Roger Santacana i Nora Miralles, els dos investigats que els Mossos d'Esquadra no van detenir aquest dilluns. Els agents els han arrestat després que la policia ha aturat en aquesta població madrilenya l'autocar en què viatjaven i ha identificat els seus ocupants. Segons ha explicat Aida Sanuy, membre del secretariat de la CUP, els dos detinguts han estat portats a la comissaria de Moratalaz i al voltant de les nou del matí l'autocar ja ha pogut reprendre el seu viatge fins a la capital madrilenya. Està previst que Santacana i Miralles declarin davant del jutge al llarg d'aquest dimarts després que ho hagin fet els altres tres.

Summary: Detinguts els altres dos investigats per cremar fotos del Rei que viatjaven en un autocar de l'esquerra independentista


Durant el confinament les dones que acudeixen als serveis específics i a presentar denúncies per violència masclista s'ha reduït a les Terres de l'Ebre. L'Institut Català de les Dones (ICD) ha intensificat la difusió de la línia telefònica 900900120 i la via telemàtica per "fer saber a les dones que els serveis, tot i l'estat d'excepcionalitat, continuen actius". També al Consell Comarcal del Montsià s'ha reforçat el seguiment dels casos en risc del servei d'intervenció especialitzada en violència masclista de les Terres de l'Ebre (SIE). Es dona prioritat a dones en situació crítica o vulnerable, amb menor autonomia i amb processos de recuperació en fase inicial. D'altra banda, el SIE ha reprogramat visites presencials, que es fan telefònicament o a través de mitjans telemàtics, i s'atenen les atencions d'emergència per a dones que no necessiten avaluació urgent, amb la finalitat que no hi hagi concurrència de gent als espais del SIE.

Summary: El confinament redueix les denúncies per violència masclista a l'Ebre i es reforça la divulgació de l'atenció telefònica


La Generalitat ha declarat un episodi per alta contaminació per partícules que no comporta restriccions a vehicles. Una intrusió de pols africana dimarts i la previsió de models de dispersió de contaminants aquest dimecres fan necessària la mesura. Els nivells de partícules PM10 són elevats a tot Catalunya. El Govern recomana moderar l'activitat física a l'aire lliure, sobretot la de persones amb malalties respiratòries i cardiovasculars. També demana a la ciutadania que es desplaci a peu o amb bicicleta, utilitzar el transport públic, reduir els desplaçaments amb vehicle privat i realitzar una conducció eficient.  La mitjana diària dels nivells de PM10 durant el dimarts ha estat superior al valor recomanat  en més d’una estació de mesurament a la zona de protecció especial, i la previsió a 24 hores indica que els nivells es mantindran elevats. L'Ajuntament de Barcelona també ha activat el protocol d’actuació per episodi d’alts nivells de contaminació atmosfèrica per PM10. Les mesures activades són el rec amb aigua freàtica a les principals vies de la ciutat, suprimir els bufadors en els serveis de neteja i jardineria, prohibició de les activitats que generin pols a les obres i recomanació que s'eviti l’ús del vehicle privat en els desplaçaments.

Summary: La Generalitat declara un episodi per alta contaminació per partícules que no comporta restriccions a vehicles


El grup de Cs ha registrat una petició de compareixença perquè el ministre d'Exteriors, Josep Borrell, expliqui a la comissió d'Afers Exteriors la "deixadesa de funcions" del govern espanyol per "permetre" que l'expresident de la Generalitat Carles Puigdemont entregués un premi al festival 'Cinema for Peace' de Berlín (Alemanya). El partit que lidera Albert Rivera culpa Borrell per no haver evitat que Puigdemont pogués dur a terme l'acte d'aquest dilluns. El líder de JxCat i la Crida va criticar que la presó i "l'exili" hagin estat "l'única resposta" del govern espanyol a les "demandes democràtiques" dels catalans". En la seva intervenció a la gala de la fundació 'Cinema for Peace' a Berlín, Puigdemont també va denunciar la "vergonyosa situació" per a Espanya i el conjunt de la Unió Europea que representa, per a ell, el judici de l'1-O que ha començat aquest dimarts al matí. D'altra banda, l'expresident va expressar la seva "oferta" pel diàleg al govern de Pedro Sánchez.

Summary: Cs demana que Borrell comparegui al Congrés per "permetre" que Puigdemont entregués un premi a Berlín


La líder de Ciutadans, Inés Arrimadas, ha afirmat aquest dimecres que si ella governa Catalunya “deixarà de ser un problema per a la Unió Europea i tornarà a ser part de la solució”. “Volem donar una imatge de seguretat i de seny”, ha remarcat. Segons ha expressat, mentre Puigdemont ha vingut al cor d’Europa “a parlar de fractura i a criticar les institucions europees”, des de Ciutadans han vingut “a parlar d’unió”, ha dit en una atenció als mitjans des de Brussel·les, on té previst reunir-se amb diferents membres d’ALDE, el partit liberal europeu on s’integra Ciutadans però també el PDeCAT. Arrimadas ha dit també que totes les enquestes indiquen que hi ha “una opció realista de tenir una majoria alternativa després de les eleccions”. “Ens deixarem la pell per poder tenir aquesta majoria i formar govern per recuperar la convivència i la seguretat jurídica que el senyor Junqueras i Puigdemont ens han tret”, ha assenyalat en aquest sentit. La presidenta de Ciutadans ha criticat que Puigdemont parli "de coses que generen inestabilitat i confiança i afecten greument la imatge de Catalunya" i en aquest sentit ha apuntat el seu partit com a alternativa de cara el 21-D. "Volem llançar un missatge d'esperança, tornarà el seny català i el sentit comú i sens dubte un projecte perquè Catalunya torni a ser un motor estable i segur d'Espanya i d'Europa", ha dit. Preguntada per l'esborrany de Junts per Catalunya i l'aposta per pactar novament amb el govern espanyol, Arrimadas ha assegurat que "es tornen a presentar els mateixos i, si tornen a governar, faran el mateix". "Els asseguro que aquests senyors no s'han tornat constitucionalistes ni els ha entrat un atac d'amor pel compliment de les lleis", ha afirmat. Sobre la possibilitat que els empresonats que van a llistes puguin participar en la campanya electoral, la presidenta de Ciutadans s'ha limitat a dir que respectarà les decisions judicials. "Ho respectaré i em semblarà bé", ha conclòs. Encara sobre les eleccions del 21-D, la candidata ha defensat que un govern de Cs permetrà "també recuperar el fet de tenir molt bona imatge per l'estabilitat i el potencial que sempre ha tingut Catalunya". En aquest sentit ha lamentat que "per desgràcia" Catalunya "és notícia a tot el món per la incertesa, la inseguretat i les agències europees que no es queden", ha dit en relació a la derrota de la candidatura de Barcelona per acollir l'EMA. "També volem explicar el nostre projecte perquè si governem després de les eleccions el 21-D la imatge que es donarà serà totalment la contrària", ha afegit. Aquest és, segons ha dit, el missatge que transmetrà als diferents membres d'ALDE amb qui es reunirà, entre ells el president del partit a l'Eurocambra, Guy Verhofstadt, amb qui es trobarà aquest dijous a Brussel·les.

Summary: Arrimadas diu que Catalunya "deixarà de ser un problema per a la UE" si ella governa


La reducció de l'aforament a un terç de l'habitual a l'església de Sant Climent de Taüll, a la Vall de Boí (Alta Ribagorça), està obligant els turistes a haver de comprar les entrades amb diversos dies d'antelació. El fet que la visita inclogui un videomapatge de les pintures que es conserven al Museu Nacional d'Art de Catalunya (MNAC) la converteix en la que té més demanda de totes les que es duen a terme als temples romànics de la vall, declarats com Patrimoni Mundial per la Unesco. Tot plegat succeeix en un mes d'agost en què s'està fregant la plena ocupació en aquesta part del Pirineu i en un any marcat per la covid-19, fet que també ha motivat a molts segons residents a quedar-s'hi més dies a la zona. "Està sent un estiu en el qual malauradament hem de dir que no", explica la tècnica del Centre del Romànic de la Vall de Boí, Cristina Castellà, que recorda que les limitacions d'aforament responen a la situació sanitària actual. Així, a Sant Climent de Taüll hi poden entrar una vintena de persones en cadascun dels deu torns diaris, ja que la projecció audiovisual de les pintures només es pot veure des de la nau central del temple. De fet, Castellà detalla que dilluns passat ja només es podien vendre entrades per a partir de dissabte. Mentre, a les altres quatre esglésies que estan obertes, la capacitat màxima es situa en el 50% i hi ha disponibilitat per adquirir-les pel mateix dia. Això ha fet que alguns turistes que s'havien quedat sense poder visitar Sant Climent, hagin optat per conèixer altres dels temples que formen part del conjunt del romànic de la Vall de Boí. Enguany, degut a la covid-19, la compra només es pot dur a terme per Internet i amb reserva prèvia de dia i hora. A més, s'ha limitat el temps d'estada a un màxim de 30 minuts i després de cada torn es ventila i desinfecta l'espai. Glòria Martí, una turista procedent de Manresa, explica que va adquirir les entrades de Sant Climent fa unes tres setmanes i que ha notat que la visita "és una mica diferent" per la situació sanitària actual, la qual obliga a haver de mantenir les distàncies de seguretat i col·locar-se en els punts que estan marcats al terra de l'església. Mentre, a l'Elias Cortés, que ve de Barcelona, li va sorprendre que no hi hagués disponibilitat fins a cinc dies més tard. Tot i això, assegura que "ha valgut molt la pena" conèixer el temple i que li ha impressionat el videomapatge de les pintures. Tot i que el cartell de "complet" a Sant Climent de Taüll ha estat penjat sobretot durant l'agost, moment en què la demanda està sent molt similar a la de l'any passat, en alguns dies de juliol també es van esgotar les entrades. De fet, Castellà ha explicat que el mes anterior ha estat millor del que esperaven, però ha volgut deixar clar que encara que "l'estiu està anant molt bé", aquest està sent un any molt difícil perquè les capacitats per visitar les esglésies són inferiors a les habituals. Per la seva banda, l'alcaldessa de la Vall de Boí, Sònia Bruguera, ha assegurat que estan molt satisfets pel fet de veure que s'està rondant el 100% d'ocupació a la zona durant aquestes primeres setmanes d'agost. En aquest sentit, ha destacat que les empreses s'han preparat per poder donar servei en aquest context de pandèmia i que, per tant, "és una vall preparada" de cara a minimitzar els contagis de covid-19.  Bruguera creu també que "la gent ha apostat molt pel Pirineu perquè hi ha espais molt oberts", tot i que ha reconegut que a la segona quinzena de juliol "va costar una mica" que hi arribessin els turistes perquè molts d'ells confonien la situació sanitària del Segrià i la Noguera amb la d'aquesta zona. Ara, però, l'alcaldessa ha dit que la major presència de visitants es nota tant en el servei de taxis per accedir al Parc Nacional d'Aigüestortes i Estany de Sant Maurici com als restaurants i les botigues d'alimentació.

Summary: La reducció de l'aforament a Sant Climent de Taüll obliga els turistes a comprar l'entrada amb diversos dies d'antelació


La plataforma Trens Dignes ha tornat a reclamar la posada en marxa del servei Euromed bonificat entre l'estació central de les Terres de l'Ebre de l'Aldea i Tarragona. La data del 10 de gener, anunciada pel conseller de Territori i Sostenibiitat, Josep Rull, no s'ha complert. La plataforma fa aquesta reclamació pública perquè el Departament no ha esclarit quan es podran comprar els bitllets per viatjar amb Euromed, a preu de Regional, fins a Tarragona. Trens Dignes també ha fet balanç dels retards crònics que pateix l'R16. Les dades de la plataforma dupliquen els minuts oficials de demora dels trens d'aquesta línia que uneix Tortosa amb Barcelona. En concret, els últims 6 mesos, els usuaris van patir 53.602 minuts de retards, 37 dies sencers. La plataforma suma als 28.021 minuts de les estadístiques oficials, els 177 minuts diaris de demora que s'han oficialitzat als nous horaris.  La plataforma Trens Dignes ha explicat que segueixen esperant la resposta del Departament de Territori i Sostenibilitat per conèixer quines són les previsions per posar, a disposició dels usuaris, els promesos bitllets bonificats, a preu de Regional, per anar amb Euromed des de l'estació de l'Aldea-Tortosa-Amposta fins a Tarragona. Com també passa amb Castelló i València, el tren d'alta velocitat s'atura a l'Ebre però no està a disposició dels usuaris comprar el tiquet per pujar o baixar a l'estació ebrenca.  "L'única opció, que no és la bona, tant si vols anar a Tarragona com a Castelló i València, és comprar un bitllet més enllà, pagar més i baixar abans perquè el tren si que para però no et deixen comprar bitllet i no tindries el seient reservat", ha insistit la portaveu de Trens Dignes, Montse Castellà. La plataforma veu "injust" que les negociacions amb Renfe i Foment per tenir bitllets, a preu d'Euromed, per viatjar entre les Terres de l'Ebre i al País Valencià, el Govern les deixi en mans de la "lluita" de l'entitat social.  Com els preus rebaixats de l'Euromed entre l'Ebre i Barcelona són una situació circumstancial mentre no es resolen els problemes de l'R16, la plataforma insisteix que cal garantir "un servei integral" de l'Euromed a les Terres de l'Ebre. "No hi ha cap estació al món on s'aturi el tren però no hi puguis pujar per anar a la següent estació, on el tren sí que té aturada. És com un tren fantasma", ha lamentat Castellà. Per altra banda, des de Trens Dignes han celebrat que a partir del proper cap de setmana, les freqüències del servei d'Euromed a l'Aldea s'equiparin i siguin les mateixes durant el cap de setmana que en els dies laborals.   Més d'un mes de retards acumulats Aquest dijous, la plataforma Trens Dignes ha tornat a fer balanç de les hores en retards que han patit el usuaris de l'R16, des del juny al desembre de 2016. Els números de la plataforma són 53.602 minuts: 893 hores, 37 dies sencers. A falta de comptabilitzar els retards de la línia de Terres de l'Ebre nord, l'R15, i davant d'aquestes dades, els portaveus de Trens Dignes han lamentat,  i han considerat "injust", que es parli d'una ràtio de puntualitat propera al 80% en la línia que uneix Tortosa amb Barcelona.   També han reclamat més informació i transparència sobre els horaris dels trens i les connexions amb altres mitjans de transport públic, sobretot amb els busos llançadora. Com han insistit, l'ATM de les Terres de l'Ebre, o un organisme d'iguals competències però una altra nomenclatura, acabaria amb les problemes de planificació i de millora de la xarxa de transport públic del territori, "un servei infinitament millorable", com ha apuntat el portaveu de Trens Dignes, Josep Casadó.

Summary: Trens Dignes reclama el servei d'Euromed a preu de Regional entre l'Ebre i Tarragona qprevist per al 10 de gener


L'oficina de Turisme de Lleida ha atès 1.357 persones durant aquesta Setmana Santa, un 8,7% més que l'any passat, segons ha informat la Paeria en un comunicat. Dissabte va ser el dia amb més afluència de consultes, amb 339 visitants que van passar per l'oficina interessant-se per l'oferta patrimonial, històrica, cultural, natural i gastronòmica de la ciutat. Dijous, 14 d'abril, va ser el segon dia de més afluència, amb 202 persones. Pel que fa la procedència dels turistes, la majoria han arribat de Barcelona i Girona, mentre que de la resta de l'Estat ho han fet majoritàriament, per aquest ordre, del País Basc, Madrid, País Valencià i Aragó. També s'ha registrat la presència de visitants francesos, alemanys i italians. Els principals punts d'atracció han estat el Turó de la Seu Vella i el castell templer de Gardeny, que ha rebut la visita de 231 persones en tres dies. L'oficina de Turisme de Lleida va tenir una xifra de visitants molt similar divendres 14 i dimarts 11 d'abril, amb 158 i 150 assistències, respectivament. Principalment es tracta d'un tipus de turisme familiar i cultural que arriba a la ciutat per gaudir i conèixer el seu patrimoni. El dia de més afluència al castell de Gardeny va ser ahir dissabte, amb 90 visitants, i de total de turistes que hi han passat aquests dies (de Divendres Sant a Diumenge de Pasqua), 74 ho han fet utilitzant el bus turístic, que els permet visitar gratuïtament a l'equipament templer. El tinent d'alcalde i regidor de Promoció de la Ciutat i del Turisme, Rafael Peris, ha assenyalat que Lleida es va consolidant diàriament com un destí turístic important, pels seus atractius històrics, patrimonials, culturals i també gastronòmics, com ho demostra el balanç d'aquesta Setmana Santa, on no només han funcionat els dos grans turons (la Seu Vella i Gardeny) com a elements d'atracció pel visitant, sinó que també ho han fet les diferents visites culturals que Turisme de Lleida ha programat i que han assolit el 100% d'ocupació.

Summary: L'oficina de Turisme de Lleida atén 1.357 persones durant la Setmana Santa, un 8,7% més que l'any passat


L’exconsellera d’Ensenyament Irene Rigau, investigada pel 9-N, s’ha mostrat disposada a ser detinguda pels Mossos d’Esquadra si arribés al cas i ha defensat que la policia catalana obeeixi les resolucions judicials encara que vagin en contra dels polítics encausats en el marc del procés. “El funcionariat no ha de decidir, és el polític que ha d’ofertar una altra legalitat”, ha reflexionat Rigau aquest dissabte al programa ‘El Suplement’ de Catalunya Ràdio. “I, a partir d’aquí, si m’han de detenir ja li he dit al conseller Jané que vull que ho facin els Mossos”, ha continuat l’exconsellera d’Ensenyament, que ha afirmat que la paraula desobediència “té una connotació que no em resulta còmoda”. “Demanar desobeir amb les conseqüències que comporta, no suma”, ha valorat Rigau. Per la seva banda, el regidor de Capgirem Vic Joan Coma ha discrepat obertament i ha defensat la desobediència: “Si volem autodeterminar-nos, hem d’assumir uns costos”.  De fet, Coma ha apostat per “crear les condicions necessàries perquè els funcionaris –entre els quals els Mossos- puguin decidir si obeeixen o no, amb les màximes garanties possibles”. El regidor de Capgirem Vic considera que l’acte de desobediència “és una manera de despullar el caràcter antidemocràtic de l’Estat”. “Per exercir el dret a decidir hem de tenir el dret de desobeir lleis injustes. El problema no el tenim nosaltres, sinó qui judicialitza la política”, ha reblat Coma.

Summary: Rigau: “Si m’han de detenir, vull que ho facin els Mossos”


El candidat a la presidència del govern espanyol, Mariano Rajoy, s’ha compromès a presidir un govern “obert al diàleg” i ha afirmat que té assumit que cada dia s’haurà de construir una majoria. En el discurs que ha obert el debat d’investidura, Rajoy ha ofert pactes en pensions, educació i finançament. Concretament ha dit que si és president convocarà el pacte de Toledo abans de finals d’any, vol arribar a un acord en sis mesos per un pacte nacional d’educació i convocar els presidents autonòmics per obrir la negociació del sistema de finançament. Rajoy ha augurat que les dificultats que sorgiran no seran “poques ni petites” però ha assegurat que ell mateix i el seu partit estan disposats a suportar els “sacrificis necessaris”. “Si hem de pagar un preu, per cap altra causa ho farem amb més orgull que pel bé d’Espanya”, ha conclòs.

Summary: Rajoy promet un govern “obert al diàleg” i es mostra disposat a suportar els “sacrificis necessaris”


Els pares del nen trobat mort la vigília de Reis en un pis de Girona compareixeran voluntàriament al jutjat. L'advocat de la defensa del matrimoni Hopkins, Christian Salvador, diu que les ordres de detenció i entrega que el jutjat instructor va dictar la setmana passada perquè no localitzava els investigats en un domicili de Riba-roja de Túria han quedat sense efecte. El lletrat assegura que el dia 10 d'octubre havia notificat a la jutgessa un últim canvi de domicili de la parella, que ara viu a Barcelona, i aquest és el motiu pel qual no eren a l'adreça del País Valencià. Quan compareguin al jutjat, els hi notificaran la interlocutòria que ordena començar els tràmits per a l'enterrament de beneficència del petit perquè els pares al·leguen que no tenen diners per pagar el funeral. També els hi notificaran la mesura cautelar d'obligació de comparèixer al jutjat més proper cada dilluns. El fiscal del cas ha demanat que s'obri judici contra Bruce Edwin i Schell Darlene Hopkins per un homicidi per imprudència greu.


El director general dels Mossos d'Esquadra, Andreu Joan Martínez, ha dit que "és radicalment fals que els Mossos d'Esquadra no estiguin presents a la ciutat de Barcelona". En resposta a les declaracions de l'alcaldessa de Barcelona, Ada Colau, que en un esmorzar informatiu ha dit que els Mossos podrien estar desatenent la seguretat de Barcelona per motius electoralistes, i després ha fet arribar una carta al conseller d'Interior sobre aquesta qüestió, Martínez ha volgut posar en valor la "fantàstica" feina dels cossos policials i ha dit que la coordinació amb la Guàrdia Urbana és "millor que mai". Ha considerat que "aquestes declaracions malauradament només les podem entendre amb una clara intencionalitat i una òptica electoral" ja que considera que "confón la ciutadania". En una roda de premsa al Departament d'Interior convocada per rebatre les acusacions de Colau, Martínez ha dit que "sempre" han participat a les juntes de seguretat de Barcelona i que ho seguiran fent i ha destacat que és un òrgan policial i no polític. "Pensem que és un error transformar aquestes juntes locals de seguretat en instruments polítics", ha exposat. "Deixem que els cossos policials treballin", ha reblat. Pel que fa la manca la manca d'agents dels Mossos d'Esquadra, que Colau ha denunciat, Martínez ha dit que "no a la ciutat de Barcelona, a tot el país, portem sis anys sense promocions, i en canvi l'activitat policial dels Mossos d'Esquadra és més activa i més extensa que mai". Ha afegit que "amb menys efectius estem tenint més activitat policial, estem fent més dispositius que mai, més detencions que mai, estem tancant més narcopisos que mai". No ha volgut valorar quants dels 500 nous agents que començaran a treballar el mes de juny acabaran treballant a Barcelona. Martínez ha defensat la coordinació policial entre els Mossos d'Esquadra i la Guàrdia Urbana de Barcelona. "Fem un flac favor a la seguretat de Barcelona si valorem les accions policials en funció del color de l'uniforme", ha dit. Pel que fa als dispositius recents, ha dit que en relació als aficionats de l'equip de futbol de Liverpool hi havia 275 agents treballant i el dispositiu de l'u de maig va funcionar "d'acord amb el que estava previst" i ha exposat que "no hi va haver incidents" i que "la valoració del dispositiu és bo". Pel que fa a la sensació d'inseguretat dels veïns del Raval, Martínez ha destacat que "és un dels objectius" del Departament i ha parlat del dispositiu desplegat al barri. Ha destacat que gràcies a això s'han tancat 150 narcopisos. També ha explicat que considera que l'actuació en relació amb el top manta ha demostrat l'eficàcia de la coordinació entre cossos policials perquè treballant de manera "coordinada" entre cossos policials és "quan s'obtenen els millors resultats".

Summary: Els Mossos titllen de "radicalment falses" les acusacions de Colau i hi veuen una "clara intencionalitat electoral"


La candidata a presidir el PP Soraya Sáenz de Santamaría ha tornat a demanar a Pablo Casado que s'avingui a fer una llista única. Sáenz de Santamaría espera que el seu contrincant reflexioni després de les paraules de Mariano Rajoy en el seu últim discurs com a president i que canviï d'opinió. A més, s'ha mostrat disposada a reunir-se amb ell en les pròximes hores "si vol". Per la seva banda, Casado s'ha mostrat inflexible i ha dit que seguirà "fins al final". "La llista d'integració existirà després de la votació", ha afirmat el candidat a presidir el PP. A més, ha expressat la seva confiança en què Sáenz de Santamaria i el seu equip s'integrin en el seu projecte i ha explicat que els vol deixar un "espai" en el seu organigrama. A l'espera de la votació d'aquest dissabte, Pablo Casado ha dit que "té molt bones vibracions" i ha considerat que "anirà bé". "Estic molt agraït per totes les mostres de suport que estic rebent i espero que aquesta il·lusió segueixi dins que guanyem les eleccions", ha explicat. A l'espera de la votació de demà, Pablo Casado ha dit que "té molt bones vibracions" i ha considerat que "anirà bé". "Estic molt agraït per totes les mostres de suport que estic rebent i espero que aquesta il·lusió segueixi dins que guanyem les eleccions", ha explicat.

Summary: Sáenz de Santamaria demana a Casado que reflexioni i s'avingui a fer una llista única